Diari Oficial de la Generalitat Valenciana


Sumari del DOGV 5271, del 01-06-2006 (2006/6360)

ORDE de 17 de maig de 2006, de la Conselleria de Cultura, Educació i Esport, per la qual es convoquen beques academicoesportives per a esportistes d'elit de la Comunitat Valenciana matriculats en centres oficials d'ensenyament.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5271

Data del DOGV
:   01-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/6360


Data del document
:   17-05-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * esport
    * suport econòmic
    * assignació per estudis

ORDE de 17 de maig de 2006, de la Conselleria de Cultura, Educació i Esport, per la qual es convoquen beques academicoesportives per a esportistes d'elit de la Comunitat Valenciana matriculats en centres oficials d'ensenyament. [2006/6360]  
La Llei 4/1993, de la Generalitat, de 20 de desembre, de l'Esport de la Comunitat Valenciana, establix el suport i la tutela de l'esport d'elit, especialment el no professional i el suport als esportistes d'elit durant la seua carrera esportiva a través d'ajudes materials i tècniques.  
Així mateix, el Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana, en el capítol sobre beneficis establix la convocatòria de beques academicoesportives.  
A fi d'afavorir la continuïtat en la formació acadèmica dels esportistes d'elit i com a incentiu per al desenvolupament d'una formació integral, en consideració als seus resultats esportius i les exigències de la seua preparació, la Conselleria de Cultura, Educació i Esport, a través de la Secretaria Autonòmica d'Esport, convocarà beques academicoesportives destinades a sufragar les despeses ocasionades per la seua formació.  
En virtut d'això, i fent ús de les competències en matèria d'esport assignades pel Decret 8/2004, de 3 de setembre, del president de la Generalitat a la Conselleria de Cultura, Educació i Esport (DOGV núm. 4.835, de 06/09/2004), i d'acord amb el que establix l'article 35 de la Llei 5/1983, de 30 de desembre, de Govern Valencià, el Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat, i la Llei 38/2003, de 17 de novembre, General de Subvencions,  
ORDENE  
Primer  
Convocar la concessió de beques academicoesportives per a esportistes d'elit de la Comunitat Valenciana durant l'any 2006 per un import global màxim de 90.000 euros, a càrrec de l'aplicació pressupostària 21.99.19.076.95.1, línia T4466000, dels pressupostos de la Generalitat per a l'any 2006.  
Segon  
Aprovar les bases per les quals es regula esta convocatòria de beques academicoesportives per a esportistes d'elit de la Comunitat Valenciana, que figuren com a annex I de la present orde.  
DISPOSICIONS FINALS  
Primera  
Es delega en el titular de la Secretaria Autonòmica d'Esport la facultat de concedir o denegar estes beques, i se l'autoritza perquè dicte les resolucions i instruccions necessàries per al desplegament i execució d'esta orde.  
Segona  
La present orde produirà efectes des del dia que es publique en el Diari Oficial de la Generalitat.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció contenciosa administrativa, contra la present orde, que posa fi a la via administrativa, es podrà interposar recurs potestatiu de reposició o directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
València, 17 de maig de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases per les quals es regula la concessió de beques academicoesportives per a esportistes d'elit de la Comunitat Valenciana matriculats en centres oficials d'ensenyament en el curs 2005/2006.   
Primera. Beneficiaris  
Podran sol·licitar estes beques academicoesportives els esportistes que complisquen els requisits següents:  
1.1. Residir habitualment en un terme municipal de la Comunitat Valenciana i figurar inscrit amb este caràcter en el padró.  
1.2. Estar qualificat com a esportista d'elit de la Comunitat Valenciana de nivell A o de nivell B, i figurar en la relació publicada en la llista d'esportistes d'elit de l'any 2005 (Resolució de 23 de març del 2005, de la Secretaria Autonòmica d'Esport, DOGV núm. 4.983, de 12/04/2004), o en la relació corresponent a la llista d'esportistes d'elit de l'any 2006 (Resolució de 28 de març del 2006, de la Secretaria Autonòmica d'Esport, DOGV núm. 5.237, de 10/04/2006), o estar qualificat com a esportista d'alt nivell i figurar en la relació corresponent en alguna de les llistes publicades pel Consell Superior d'Esports durant l'any 2005, o en la relació corresponent relativa a l'any 2006 que s'haja publicat en el BOE fins a la data de presentació de sol·licituds.  
1.3. Haver nascut entre els anys 1981 i 1991, ambdós inclusivament (15 a 25 anys). Excepcionalment, en el cas dels esportistes discapacitats, que complisquen la resta de requisits, es podran admetre altres edats a criteri de la comissió tècnica d'avaluació.  
1.4. Estar en possessió de la corresponent llicència d'una federació esportiva de la Comunitat Valenciana.  
1.5. Estar matriculat durant tot el curs 2005/2006 en un centre d'ensenyaments escolars o universitaris oficialment reconegut per la Conselleria de Cultura, Educació i Esport o per un organisme competent.  
1.6. No comptar amb ingressos superiors a 12.000 € en l'últim exercici econòmic, per conceptes derivats de la pràctica de la seua modalitat esportiva, ni tindre concedida una beca ADO en el moment de la sol·licitud.   
Els sol·licitants hauran de complir estos requisits en el moment de finalització del termini de presentació d'instàncies.  
Segona. Objecte i aplicació de les beques  
2.1. Les beques objecte d'esta convocatòria estaran destinades a sufragar les despeses ocasionades pels seus estudis i formació acadèmica, com a incentiu a la seua formació, en consideració als seus resultats esportius, les exigències en la seua preparació i el fet de representar un model per a la joventut.  
2.2. Les beques es concediran fins a esgotar el crèdit consignat, i tindran una dotació que oscil·larà entre 600 € i 3.000 €.  
Tercera. Desestimació o minoració de la beca academicoesportiva  
Podrà ser motiu de minoració o desestimació de la beca academicoesportiva, la constància de disposar d'altres subvencions, ajudes o altres mitjans de finançament de la Generalitat o qualsevol institució pública per part del sol·licitant per al desenvolupament de la seua activitat esportiva.  
Quarta. Sol·licituds i documentació  
4.1. Les sol·licituds es realitzaran per mitjà d'instància dirigida a la Conselleria de Cultura, Educació i Esport, segons model que figura com a annex II de la present orde.  
4.2. La sol·licitud de la beca haurà d'anar acompanyada dels documents següents:  
\* Certificat original d'empadronament del sol·licitant en vigor o fotocòpia degudament confrontada.  
\* Historial esportiu certificat per la federació esportiva autonòmica corresponent, exclusivament omplit segons el model que figura com a annex III de la present orde i que reculla la participació i els resultats de l'esportista en les competicions que figuren en el dit annex des de l'1 de gener del 2005 fins a la data de publicació de la present orde en el Diari Oficial de la Generalitat. En este historial s'anotarà únicament el millor resultat obtingut en cada competició.  
\* En modalitats o proves esportives d'equip, certificat de la federació esportiva corresponent, que acredite que l'esportista ha format part de l'alineació de la selecció autonòmica o nacional, o equip titular, en un percentatge mínim del 50% del nombre d'encontres disputats, segons el model que figura com a annex IV de la present orde.  
\* Fotocòpies del document nacional d'identitat o llibre de família i de la llicència esportiva en vigor.  
\* Certificat original o document acreditatiu del centre d'estudis reconegut oficialment, en el qual s'especifique que l'esportista sol·licitant està matriculat en el curs 2005/2006 i cursant els estudis reglamentaris en el moment en què se sol·licita la beca.  
\* Fitxa de manteniment de tercers (dades bancàries), segons el model que figura com a annex V de la present orde.  
\* Declaració de no estar incurs en les prohibicions per a obtindre la condició de beneficiari assenyalades en l'article 13, de la Llei 38/2003, de 17 de novembre, General de Subvencions. Esta declaració està inclosa en l'apartat C de la sol·licitud de beca.  
4.3. En la sol·licitud s'indicaran totes aquelles altres subvencions o ajudes que hagen sigut atorgades per altres administracions o ens públics o privats.  
4.4. Les sol·licituds es presentaran en el Registre General de la Conselleria de Cultura, Educació i Esport o en el Registre Auxiliar de la Secretaria Autonòmica d'Esport o en els registres de les direccions territorials de Cultura, Educació i Esport d'Alacant, Castelló i València, o les seues seccions d'Esports, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina i la data, el lloc, l'hora i el minut de l'admissió.  
Quan la sol·licitud no es presente en cap dels registres dependents de la Conselleria de Cultura, Educació i Esport, es recomana avisar per fax la Secretaria Autonòmica d'Esport.  
4.5. El termini de presentació de sol·licituds finalitzarà el 30 de juny de 2006.  
4.6. Quan la sol·licitud no reunisca els requisits o falte algun document complementari que s'exigisca, es requerirà els interessats perquè ho esmenen en el termini de 10 dies, amb indicació que, si no ho fan així, es considerarà que han desistit en la seua petició, després de la resolució dictada pel secretari autonòmic d'Esport.  
4.7. L'admissió a tràmit d'una sol·licitud de beca academicoesportiva no generarà cap compromís de concessió d'esta.  
4.8. La Secretaria Autonòmica d'Esport podrà, en qualsevol moment de la tramitació de l'expedient, demanar totes les informacions, aclariments o documents complementaris que estime necessaris per al seu assessorament.   
Quinta. Valoració de les sol·licituds i resolució del procediment  
5.1. Als efectes previstos en esta orde, es constituirà una comissió tècnica d'avaluació formada per cinc membres, designats pel secretari autonòmic d'Esport, encarregada de l'estudi i la valoració de les sol·licituds presentades.  
5.2. La valoració de les sol·licituds s'efectuarà atenent els criteris següents:  
a) Resultats obtinguts en les competicions oficials en què haja participat l'esportista durant l'any 2005 i fins a la data de publicació de la present orde en el Diari Oficial de la Generalitat. Es puntuarà el millor resultat obtingut en cada un dels diferents campionats que figuren a continuació, agrupats en set nivells:  
NIVELL «A»: Campionat del món Sènior / JJOO  
(Màxim 300 punts per competició)  
NIVELL «B»: Campionat d'Europa Absolut / Campionat del Món Júnior  
(Màxim 240 punts per competició)  
NIVELL «C»: Campionat d'Europa Júnior / Campionat d'Espanya Absolut / Jocs del Mediterrani / Jocs Iberoamericans / Campionat del Món Universitari  
(Màxim 192 punts per competició)  
NIVELL «D»: Campionat d'Espanya Júnior / Campionat d'Espanya per Autonomies Absolut / Campionat d'Espanya de Clubs Absolut d'Esports Col·lectius  
(Màxim 154 punts per competició)  
NIVELL «E»: Campionat d'Espanya per Autonomies Júnior / Campionat d'Espanya Clubs Júnior d'Esports Col·lectius / Campionat d'Espanya Universitari / Campionat d'Espanya de Clubs Absolut d'Esports Individuals.  
(Màxim 123 punts per competició)  
NIVELL «F»: Campionat Autonòmic Absolut / Altres encontres i competicions d'àmbit internacional, de categories júnior o absoluta / Campionat d'Espanya de Clubs Júnior d'esports individuals.  
(Màxim 98 punts per competició)  
NIVELL «G»: Campionat Autonòmic Júnior / Altres encontres i competicions d'àmbit nacional.  
(Màxim 79 punts per competició)  
Als esportistes que pertanguen a clubs d'elit que reben subvenció de la Conselleria de Cultura, Educació i Esport per participacions en competicions oficials internacionals i/o lligues de màxima categoria nacional, no se'ls valorarà els resultats esportius aconseguits amb el primer equip del club.  
b) Els punts aconseguits es multiplicaran per un coeficient corrector en funció de la condició d'esport olímpic o no olímpic. Al seu torn, en els esports no olímpics, el coeficient corrector variarà segons la classificació per subgrups establida en la Resolució de 9 de desembre de 1997 de la Conselleria de Benestar Social o en la normativa vigent en el moment de finalització del termini de presentació de les sol·licituds.  
5.3. Una vegada formalitzats els actes d'instrucció corresponents, la comissió d'avaluació elevarà les seues propostes de concessió o denegació al secretari autonòmic d'Esport, que resoldrà sobre l'ajuda i en determinarà la quantia, per delegació del conseller de Cultura, Educació i Esport.  
5.4. El secretari autonòmic d'Esport resoldrà la concessió o denegació de les sol·licituds presentades, en el termini màxim de sis mesos des de la publicació de la convocatòria en el Diari Oficial de la Generalitat. No obstant això, les sol·licituds sobre les quals no recaiga una resolució expressa en el termini màxim de sis mesos des de la publicació de la convocatòria, s'entendran denegades. La Secretaria Autonòmica d'Esport notificarà als interessats, en el mateix termini de sis mesos, la resolució de concessió o denegació de les sol·licituds presentades.  
Sexta. Obligacions dels beneficiaris  
Els beneficiaris de les beques estaran obligats a:  
6.1 Comunicar a la Conselleria de Cultura, Educació i Esport l'obtenció de subvencions o ajudes per conceptes derivats de la seua pràctica esportiva, procedents d'altres administracions o ens públics o privats.  
6.2 Sotmetre's a les actuacions de comprovació que efectuarà l'òrgan concedent, així com qualsevol altra de comprovació i control financer que puguen realitzar els òrgans de control competents, i aportar tota la informació que li siga demanada en l'exercici de les actuacions anteriors.  
6.3 Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions.   
Sèptima. Modificació de la resolució de concessió  
Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.  
Octava. Pagament de les beques  
Una vegada resolta la convocatòria de les beques i efectuats els tràmits comptables preceptius, es procedirà a l'abonament de les beques d'una sola vegada, en el compte corrent o llibreta d'estalvi indicada pel beneficiari.